બારડોલી સહિત સમગ્ર સુરત જિલ્લામાં સોમવારે મળસ્કેથી મેઘરાજાએ ધમાકેદાર એન્ટ્રી કરી હતી. વરસાદની પધરામણી થતાં જ ઘણા દિવસથી વરસાદની રાહ જોઈને બેઠેલા ધરતીપુત્રોના મુખ પર લાલી આવી ગઈ હતી. બીજી તરફ બારડોલી નગરમાં પ્રથમ વરસાદમાં જ રસ્તાઓ પર ઠેર ઠેર પાણી ભરાય જવાથી વાહન ચાલકોને મુશ્કેલી પડી હતી. સોમવારે સાંજે 4 વાગ્યા સુધીમાં જિલ્લાના માંગરોળ તાલુકામાં સૌથી વધુ સાડા આઠ ઇંચ વરસાદ નોંધાયો હતો. જ્યારે ઓલપાડ તાલુકામાં સૌથી ઓછો એક ઇંચ વરસાદ પડ્યો હતો.